‘ANC-jeugliga sal nié Springbok-wedstryde ontwrig’Foto: GB Jordaan Albei partye het in ŉ gesamentlike mediaverklaring gesê dié besluit volg nadat verteenwoordigers van die twee organisasies vergader het. Njabulo Nzuza, sekretaris-generaal van die jeugliga, het gesê hoewel rugby nog baie werk het om te doen, die organisasie gerusgestel is in SA Rugby se bedoelings en toewyding. “Ná intense en deurtastende gesprek oor die huidige toestand in rugby is ons verseker dat SA Rugby hierdie saak net so ernstig as die ANC-jeugliga opneem en dat planne beraam word om te verseker dat transformasie voortgesit word in die spel,” het Nzuza gesê. “Ons het verder kennis geneem dat die huidige Springbokspan die mees getransformeerde span in die geskiedenis is en dat Teboho Mohoje dié week as kaptein van die Suid-Afrikaanse A-span aangewys is. “Ons het gesonde en robuuste gesprekke gehad. Ons het die geleentheid gehad om te verduidelik watter vordering SA Rugby die afgelope paar jaar gemaak het en die besonderhede te verskaf rakende ons strategiese transformasieplan, wat ŉ padkaart is vir dié sport op alle vlakke tot 2019,” het Khaya Mayedwa, ŉ senior bestuurder by SA Rugby, gesê.